**Előterjesztés**

a Tulajdonosi, Gazdasági és Közterület-hasznosítási Bizottság részére

Tisztelt Bizottság!

A Fővárosi Önkormányzat tulajdonában áll a Budapest XIII., Dózsa György úti gyalogos aluljáróban lévő 21 m2 alapterületű nem lakás céljára szolgáló helyiség, amelyre 1996. június 30-án határozatlan időre szóló bérleti szerződés jött létre a tulajdonos Budapest Főváros Önkormányzata megbízásából bérbeadóként eljáró Fővárosi Közterület-fenntartó Vállalat és a „MIRAGE’58” Kft. között. A Fővárosi Közterület-fenntartó Vállalattal kötött megbízási szerződést a Fővárosi Közgyűlés 1231/2012.(VI.20.) számú határozatával felmondta, ezáltal a bérbeadói jogokat 2012. november 01-től kezdődően Budapest Főváros Önkormányzata gyakorolja. *(1.sz. melléklet: bérleti szerződés)*

A „MIRAGE’58” Kft. bérleti díj címén 2016. szeptember 10-ig bruttó 2 978 984.- Ft összegű tartozást halmozott fel. A fizetési felszólítások nem jártak eredménnyel, ezért a bérleti díj nem fizetése okán a bérleti szerződés 2016. december 31. napjára felmondásra került. A „MIRAGE’58” Kft. tartozása a birtokba adás napjáig - 2017. február 01. - bruttó 3 062 718.- Ft-ra emelkedett. A „MIRAGE’58” Kft. a tartozása kiegyenlítésére 12 hónap részletfizetést kérelmezett, mely kérelem tárgyában a Tulajdonosi, Gazdasági és Közterület-hasznosítási Bizottság elutasító döntést hozott. A „MIRAGE’58” Kft-vel szembeni követelés érvényesítése érdekében a Jogi Főosztály fizetési meghagyás kibocsátása iránti kérelmet terjesztett elő. Ezen intézkedéssel párhuzamosan, miután a „MIRAGE’58” Kft. a bérleti szerződés felmondását követően nem intézkedett a székhely bejegyzés törlése érdekében, a Vagyongazdálkodási Főosztály a Jogi Főosztály közreműködésével törvényességi felügyeleti eljárást kezdeményezett, annak érdekében, hogy a székhelyként bejegyzett cím - XIII. ker. Dózsa György úti aluljáróban lévő 79/3. számú helyiség - törlésre kerüljön.

A Fővárosi Törvényszék Cégbírósága a törvényességi felügyeleti eljárás során hozott Cgt. 01-17-005597/4. számú végzésével a társaságot eltiltotta a további működéstől, egyben megszűntnek nyilvánította és elrendelte a kényszertörlési eljárás megindítását. A 2017. szeptember 01. napján kelt Cgt. 01-17-005597/4. sorszámú végzés 2017. október 12. napján emelkedett jogerőre. A Cégbíróság részére bejelentett követelés: bérleti/használati díj tartozás bruttó 3 062 718.- Ft, tőketartozás utáni kamat a kifizetés napjáig, MOKK eljárási díj 91 882.- Ft, ügyvédi díj 76 568.- Ft. *( 2-3.sz. melléklet: Fővárosi Törvényszék Cégbírósága Cgt. 01-17-005597/4. számú* és *Cgt. 01-17-005597/7számú végzése)*

A kényszertörlési eljárás során a Fővárosi Törvényszék Cégbíróság megállapította, hogy a „MIRAGE’58” Kft. vagyontalan és törölte a cégjegyzékből. A Kt.01-17-008304/8 számú kényszertörlést elrendelő végzés 2018. március 29. napján emelkedett jogerőre. *( Fővárosi Törvényszék Cégbíróságának hirdetménye)*

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012.(III.14.) Főv. Kgy. rendelet (továbbiakban: Vr.) 3.§ (5) bekezdés h) pontja alapján behajthatatlan követelés az a követelés, amely esetében az adóst a hatáskörrel rendelkező bíróság megszüntette.

A Vr.47.§ (2) bekezdés c) pontjában foglaltak szerint a behajthatatlanság tényének megállapításáról, és egyúttal az ilyen követelésről való lemondásról 2 millió forint követelés összeget elérően, vagy azt meghaladóan, de az 50 millió forintos értékhatárt el nem érően a Tulajdonosi, Gazdasági és Közterület-hasznosítási Bizottság dönt.

Fentiekre hivatkozással kérem a Tisztelt Bizottságot, hogy szíveskedjen az előterjesztést megtárgyalni és a határozati javaslatot elfogadni.

Határozati javaslat

A Tulajdonosi Gazdasági és Közterület-hasznosítási Bizottság úgy dönt, hogy:

figyelemmel a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012.(III.14.) Főv. Kgy. rendelet 47.§ (2) bekezdés c) pontja, valamint a 3.§ (5) bekezdés h) pontjában foglaltakra, a „MIRAGE’58” Kft-vel szemben fennálló bruttó 3 062 718.- Ft tőke követelés és kamata valamint egyéb díj (MOKK eljárási díj) 91 882.- Ft tekintetében megállapítja a behajthatatlanság tényét és egyidejűleg lemond a követelésről.

Felkéri a főpolgármestert, hogy intézkedjen a behajthatatlan követelés számviteli rendezése és annak leírása érdekében.

határidő: 30 nap

felelős: főpolgármester

Határozathozatal módja:

egyszerű szavazattöbbség

*Budapest,2018. december …*

dr. Bagdy Gábor József

főpolgármester-helyettes

|  |
| --- |
| Láttam főjegyző megbízásából: |
| Megyesné dr. Hermann Judit |

aljegyző

mellékletek:

1. bérleti szerződés
2. Cgt. 01-17-005597/4. sz. végzés
3. Cgt. 01-17-005597/7. sz. végzés
4. Fővárosi Törvényszék Cégbíróságának hirdetménye